**כריסטינה מריה קופרברג** (באנגלית: **Krystyna Maria Kuperberg**; נולדה ב-17 ביולי 1944) היא מתמטיקאית פולנייה-אמריקאית המתמחה בטופולוגיה ובגאומטריה. פרסומיה העיקריים הם בתחום המערכות הדינמיות, תחום בו מאמריה היו פורצי דרך והראו לראשונה פתרונות לבעיות אותן לא פתר איש לפניה. זכתה בפרסים כדוגמת פרס אלפרד יורזיקובסקי, שהוענק לה בשנת 1995. כיום קופרברג עובדת כפרופסורית למתמטיקה וסטטיסטיקה באוניברסיטת אובורן שבאלבמה, והיא עמיתת האגודה האמריקאית למתמטיקה.

ילדות ומשפחה
------------

קופרברג נולדה בעיר טרנוב שבפולין, בתם של יאן וו. טריבולק וברברה ה. קורלוס. הוריה היו רוקחים ובעלי בית מרקחת. אחיה הגדול אנדז'יי טריבולק גדל גם הוא להיות מתמטיקאי, ונודע בשל הקמת פרויקט המיזאר, שכולל שפה רשמית לכתיבת הגדרות והוכחות מתמטיות ומכיל מאגר מידע של הוכחות מאומתות הנמצא בשימוש עד היום. בשנת 1964 כריסטינה התחתנה עם ולודז'ימיירז קופרברג, גם הוא מתמטיקאי פולני-אמריקאי. פרסומיו ועיקר עבודתו של ולודז'ימיירז היו גם הם בנושאי הגאומטריה והטופולוגיה, והוא עבד במספר מקרים בשיתוף פעולה עם אשתו. בימים אלו הוא עובד כפרופסור באוניברסיטת אובורן לצד כריסטינה. לזוג יש שני ילדים: גרג, שהוא פרופסור למתמטיקה באוניברסיטת קליפורניה בדייוויס, ופרסם גם הוא כמה מאמרים בשיתוף עם אמו, ובתם אנה, שעובדת כצלמת בסן פרנסיסקו.

חינוך ומהלך חייה
----------------

כשהייתה בת 15, קופרברג ומשפחתה עברו לעיר גדנסק, שם למדה בתיכון. ב-1962 החלה ללמוד מתמטיקה באוניברסיטת ורשה. המרצה שהשפיע הכי הרבה על חייה הוא קרול בורסוק. לא רק שהרצאות הטופולוגיה שלו עניינו מאוד אותה ואת אחיה שלמד גם הוא באוניברסיטת וורשה, בהרצאותיו גם הכירה את האיש איתו התחתנה. קופרברג המשיכה ללמוד באוניברסיטה, ותחת הנחייתו של בורסוק בשנת 1966 סיימה את לימודיה לתואר השני במתמטיקה. בנם הבכור גרג נולד בשנת 1967, ושנתיים לאחר מכן עברה המשפחה לשווייץ, שם נולדה בתה אנה. בשנת 1972 עברה המשפחה שוב, הפעם לארצות הברית. קופרברג המשיכה את לימודיה, בהנחייתו של ויליאם ג'אקו באוניברסיטת רייס שביוסטון, שם הוענק לה תואר דוקטור במתמטיקה בשנת 1974. עבודת הגמר של קופרברג הייתה בנושא תורת הצורות (Shape Theory), שהומצאה על ידי בורסוק, והיא חקרה גם את חבורות ההומולוגיה וההומוטופיה. באותה השנה הצטרפה לאוניברסיטת אובורן, שם היא מלמדת עד היום. בזמן שהייתה בפקולטה באובורן מילאה מספר תפקידים אקדמיים כאורחת במוסדות אחרים: אוניברסיטת אוקלהומה סטייט (1982-1983); מכון קוראנט למדעי המתמטיקה (1987); מכון המחקר למדעי המתמטיקה בברקלי (1994-1995); ואוניברסיטת פריז באורסיי (קיץ 1995).

פעילותה המחקרית
---------------

טופולוגיה, אחד משדות המחקר העיקריים של קופרברג, היא ענף בגאומטריה העוסק בתכונות של עצמים ומרחבים שנשמרות לאורך שינויים רציפים שהם עוברים. אחת הדוגמאות הקלאסיות להגדרה זו היא הבדיחה שטופולוגים לא מסוגלים להבחין בין דונאט לבין כוס קפה, שכן השניים שקולים טופולוגיות, ובעזרת העיוותים הנכונים ניתן להפוך אחד לשני ללא שינוי התכונות הטופולוגיות שלהם. מערכת דינמית מתמטית, שגם בה עוסק חלק ממחקרה של קופרברג, היא דרך לתאר שינוי העובר מרחב טופולוגי לאורך זמן. לאורך חייה קופרברג פרסמה מאמרים מחקריים רבים ופתרה בעיות מתמטיות שונות ומסובכות. התוצאה המפורסמת והחשובה ביותר של קופרברג התגלתה בשנת 1993, ופורסמה על ידה ב"דוגמה נגדית חלקה להשערת סייפרט" בכתב העת Annals of Mathematics. השערת סייפרט (אנ'), אומרת שלכל שדה ווקטורי חלק, שנמצא על צורה הנקראת 3-sphere, יש לפחות מסלול אחד סגור. במאמר זה קופרברג הפריכה לגמרי לראשונה את ההשערה ארוכת השנים על ידי נתינת דוגמה נגדית שמפרה אותה. מאז פרסום המאמר, קופרברג העבירה למעלה מ-50 הרצאות בנושא, כולל הרצאה במליאת האגודה האמריקאית למתמטיקה במרץ 1995, הרצאה במליאה של האיגוד המתמטי של אמריקה (MAA) בינואר 1996, והרצאה בקונגרס הבינלאומי של המתמטיקאים (ICM) ב-1998. קופרברג פתרה גם את בעיית הבי-הומוגניות של קנסטר, ובשנת 1990 נתנה 7 דוגמאות המוכיחות שלא כל מרחב הומוגני הוא בי-הומוגני. בנוסף, קופרברג פתרה, יחד עם קוק ריד את בעיה 110 בספר הסקוטי (אנ') שנכתבה על ידי סטניסלב אולם. בהתבססות על פתרון זה, ריד המציא סוג חדש של נתב אופטי לרשתות תקשורת (Data Vortex), ופתח חברה דרכה רשם פטנטים רבים המשמשים לאופטימיזציות של העברת נתונים ברשתות תקשורת אופטיות למחשבי על.

פרסים והוקרה
------------

במהלך חייה, זכתה קופרברג במספר פרסים והוקרות על פועלה. הפרס הבולט ביותר מביניהם הוא פרס אלפרד יורזיקובסקי שהוענק לה בשנת 1995 על ידי קרן קוסיצ'ושקו, שהיא קרן המקדמת את התרבות הפולנית, אקדמאים ואמנים פולנים בארצות הברית. ב-1996, קיבלה קופרברג פרס הצטיינות מחקר מהמכללה למדעים ומתמטיקה של אוניברסיטת אובורן. באותה השנה, נבחרה קופרברג למועצה של האגודה האמריקאית למתמטיקה, זאת לאחר שהשתתפה בכמה ועדות של האגודה. בשנים הבאות קופרברג זכתה גם בפרס המחקר היצירתי של אוניברסיטת אובורן (1999), הוזמנה להעביר את הרצאת אמי נתר בנושא מערכות דינמיות לא רציפות (1999), וזכתה במדליית ואצלב שרפינסקי (2007). בנוסף, בשנת 2013 העניקה לה האגודה לנשים במתמטיקה פרס הוקרה על שירותה לארגון.

מאמרים נבחרים
-------------

1. K. Kuperberg, On the bihomogeneity problem of Knaster, Transactions of the American Mathematical Society, 321 (1990).
2. K. Kuperberg, A smooth counterexample to the Seifert conjecture, Annals of Mathematics, 140 (1994).
3. G. Kuperberg and K. Kuperberg, Generalized counterexamples to the Seifert conjecture, Annals of Mathematics, 144 (1996).\
4. A. Trybulec and K. Kuperberg (Editors), 40 years of Mizar and Beyond, Special Issue, Journal of Automated Reasoning 55(3), Springer-Verlag, 2015.
5. K. Kuperberg, Problem 110, The Scottish Book, R.D. Mauldin Editor, Springer-Verlag 2015.
6. K. Kuperberg, Aperiodic Dynamical Systems, Volume 46, number 9, 1999.

קישורים חיצוניים
----------------

ויקישיתוף מדיה וקבצים בנושא **כריסטינה קופרברג** בוויקישיתוף

* כריסטינה קופרברג, באתר פרויקט הגנאלוגיה במתמטיקה
* כריסטינה קופרברג, באתר MacTutor (באנגלית)
* כריסטינה קופרברג, באתר dblp
* כריסטינה קופרברג, באתר ResearchGate

הערות שוליים
------------

1. 1 2  Krystyna M. Kuperberg, Auburn University, ‏June 22, 2020
2. ↑  Fellows of the American Mathematical Society, American Mathematical Society, ‏2021
3. 1 2 3 4 5  O’Connor, J. J. & Robertson, E. F, Krystyna Kuperberg, Maths History, ‏2002, April
4. ↑  Adam Naumowicz, Artur Korniłowicz, כרך 5674, **A Brief Overview of Mizar**, Berlin, Heidelberg: Springer Berlin Heidelberg, 2009, עמ' 67–72, ISBN 978-3-642-03358-2
5. ↑  Andras Bezdek, **Discrete Geometry**, CRC Press, 2003-02-04, ISBN 978-0-8247-4761-9. (באנגלית)
6. ↑  zbMATH Open - the first resource for mathematics, zbmath.org
7. ↑  Wlodzimierz Kuperberg, Auburn University, ‏June 22, 2020
8. ↑  Greg Kuperberg, UC Davis, ‏2020
9. ↑  Anna Kuperberg, 2002 honorable mention, The Honickman Foundation, ‏2002
10. ↑  K. Kuperberg, the shape theory analogues of some classical isolorphism theorems for homology and homotopy groups, Rice university, ‏may 1974
11. 1 2 3  Noether Lectures 1999: Krystyna M. Kuperberg, Association for Women in Mathematics (AWM), ‏(1999)
12. ↑  Weisstein E, Topology, Wolfram MathWorld, ‏August 3, 2021
13. ↑  Weisstein E, Dynamical system, Wolfram MathWorld, ‏August 3, 2021
14. ↑  Eric W. Weisstein, Seifert Conjecture, mathworld.wolfram.com (באנגלית)
15. ↑  Krystyna Kuperberg, On the bihomogeneity problem of Knaster, **Transactions of the American Mathematical Society** 321, 1990, עמ' 129–143 doi: 10.1090/S0002-9947-1990-0989579-7
16. ↑  Coke Reed Inventions, Patents and Patent Applications - Justia Patents Search, patents.justia.com
17. ↑  History | Data Vortex Technologies (באנגלית אמריקאית)
18. ↑  Kosciuszko Foundation - American Center of Polish culture - About Us, www.thekf.org
19. ↑  Kosciuszko Foundation - American Center of Polish culture - Mission & History, www.thekf.org
20. ↑  AWM service Award, Association for Women in Mathematics (AWM), ‏August 4, 2021

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007435335805171
* BIBSYS: 33522
* BnF: cb14421696k (data)
* dblp: 83/4507
* GND: 172937787
* ISNI: 0000 0001 1046 7171
* LCCN: n94120811
* MGP: 20315
* NKC: uk20211106620
* NTA: 154997528
* SUDOC: 070994463
* VIAF: 24817577
* WorldCat: lccn-n94120811

 |